Нават на галоўным праспэкце сталіцы за першае пасьляваеннае дзесяцігодзьдзе здолелі ў асноўным узьвесьці толькі часткі задуманага адзінага ансамблю — ад паштамта да цырка і ад Сьвіслачы да плошчы Якуба Коласа, хаця і без заплянаваных горадабудаўнічых акцэнтаў на маскоўскі капыл — высокіх дамоў са шпілямі на Цэнтральнай (цяпер Кастрычніцкая) плошчы і на рагу праспэкта і Даўгабродзкай (цяпер Казлова). Ад плошчы Якуба Коласа да парку Чалюскінцаў толькі галоўны корпус БНТУ з трыма інтэрнатамі можна лічыць архітэктурным ансамблем, а ўся астатняя забудова — проста два шэрагідамоў вельмі рознага архітэктурнага ўзроўню і стылю ў выпадковым парадку, хаця дзе‑нідзе прасочваецца схема былой маштабнай задумы.